白俄羅斯迫降客機事件

白俄羅斯迫降客機事件係指2021年5月23號，一架賴恩航空由雅典飛去維爾紐斯嘅客機飛過白羅斯上空嘅時候，俾白俄羅斯軍機強迫降落明斯克機場，並且捉走咗機上面兩個反對白俄羅斯政府嘅人。

賴恩航空總裁同埋歐盟政界都叫呢次事件做「國營劫機」。事發之後，歐洲好多國家都要求由本國出發嘅航班唔好路過白俄羅斯上空，而且唔准白俄羅斯國營航空公司嘅航機飛過自己嘅領空。事件亦令白俄羅斯同歐盟國家嘅關係迅速惡化，當中立陶宛同拉脫維亞仲踢走晒所有白俄羅斯外交人員。

航機 
涉事客機係一架波音737-800，2017年投入服務，一直屬於賴恩航空。飛機事發當日，飛機飛嘅航線係 FR4978，朝早大約10點半喺希臘嘅首都雅典起飛，機上面有6個機組人員同126個乘客，原定下晝1點抵達立陶宛嘅首都維爾紐斯。

迫降 
喺飛機經過白俄羅斯空域，飛到維爾紐斯以南45海里、明斯克以西90海里嘅時候，白俄羅斯航空管制話俾機長知，佢架機上面有「安全威脅」，指示飛機緊急降落明斯克機場，並且派咗架米格-29軍機「護航」。

飛機降落咗之後，白俄羅斯部隊搜查飛機上面所有人嘅行李。賴恩航空同埋白俄羅斯政府發言人都話搜唔出任何武器。大概七個鐘之後，飛機被放行，但係有至少一個白俄羅斯籍人士同埋四個俄羅斯籍人士冇跟架機繼續飛去維爾紐斯。

拉咗個記者 
機上有兩個乘客俾白俄羅斯部隊捉咗落機，係一個白俄羅斯籍男記者同埋佢個俄羅斯籍女伴。個記者叫做羅文·帕塔些域治，事發嗰陣廿七歲，營運白俄羅斯親反對派網媒 Nexta，自從2020年白俄羅斯總統選舉以嚟流亡立陶宛。佢個女伴叫蘇菲亞·沙皮加，俄羅斯籍，事發嗰陣係維爾紐斯歐洲人文大學嘅學生。

白俄羅斯
劫機
2021年